

**721205400417**

**БАЛГАБЕКОВА Алка Макеновна,**

**Жамбыл атындағы №39 жалпы білім беретін мектебінің қазақ тілі мен әдебиеті пәні мұғалімі.**

**Түркістан облысы, Мақтаарал ауданы**

**ЕРЕКШЕ ДАРЫНДЫ – АЙДАНА!**

Абай әлемдік мәдениеттің тұлғасы. Ол тек мәдениеттің ғана емес бүкіл қазақ жұртының жүрегі мен иманында сақталған қасиетті тұлға. Қазақ халқының әдеби мұрасын, Абай мен Шәкәрім шығармаларындағы эстетикалық талғам мен тұлғалық қасиетті насихаттап, ұлылар поэзиясына, ұлттық рухани мұрасына деген сүйіспеншілікке тәрбиелеу мақсатында жыл сайын туған күні қарсаңында өткізілетін ХХІV Республикалық Абай оқулары Семей қаласында бастау алып, оған Жамбыл атындағы №39 жалпы білім беретін мектеп мекемесінің 8-сынып оқушысы Басымбек Айдана қатысты. ХХІV Республикалық Абай оқулары Қазақстан Республикасының Оқу-ағарту министрлігінің қолдауымен Абай облысының «Абай және Шәкәрім» мемуарлық кешенінде өткізілді.  Байқауға республика бойынша 23 команда, 130-дан астам жас абайтанушылар қатысып, бақ сынасты. Абай оқуларына қатысқан жас таланттар 6 номинация бойынша өз өнерлерін көрсетті.

Оқушыларға Абай және Шәкәрімнің шығармаларына, рухани көзқарастарына қатысты әдеби эссе жұмыстарын жазып, жас ақындар арнау өлеңдерін оқып, Абай мен Шәкәрім әндері мен күйлерін орындап өз шеберліктерін көрсетті. Сондай-ақ, Абайдың ақын шәкірттерінің шығармаларын және Абайдың қара сөздерін, өлеңдерін жатқа айтып, мәнерлеп оқу шеберлігін бағалады.

Көркем сөзді көрерменге жан жылуымен жеткізуге, оқу шеберлігін сынауға қатысқан Басымбек Айдана аудандық іріктеуге белсене қатысып, облыстық байқауда қарсыластарын басып озып, республикалық деңгейде жүлделі ІІ орын иеленді. Айдана байқауға «Өлең-сөздің патшасы, сөз сарасы» номинациясы бойынша қатысып, үміткер ретінде жиналған жұртты барынша тәнті етуге тырысты. Көркемсөз оқу барысында шығарманың таңдалуына, қатысушының орындау шеберлігіне, сахналық дайындығына баса назар аударылды. Айдана Абайдың бүкіл 226 өлеңін жаттап, көлемді үш поэмасын судай сіңіріп алған ерекше дарынды қызымыз «Вадим» атты аударма-поэмасын да мүдірмей айтып, ерекшеленді.

Айдана- кішкентайынан өте қағілез, берілген тапсырманы өте ұқыпты орындайды. Есте сақтау қабілеті жақсы дамыған дарынды оқушы. Барлық сабаққа үлгерімі өте жақсы. 5-сыныпта мәнерлеп оқуға қызығушылығы оянғанын байқап, Абай өлеңдерін жаттауға бағыттадым. Жаттау шеберлігін шыңдап, мәнерлеп оқудың қыр-сырын, дауыс ырғағын, сахна мәдениетін меңгертіп, дүбірлі додағы жан-жақты дайындық жүргізіп келеміз. Әлі де үйретерім көп...

Өзінің қабілетінің арқасында талай жетістіктерге жетіп жүрген жас өреніміз тек Абай өлеңдерін ғана емес, Мағжан Жұмабайұлы, Сәкен Сейфуллин, Ілияс Жансүгіров, Мұқағали Мақатаев өлеңдерін де жатқа айтып, байқауларға қатысып бақ сынап жүр. Жақында ғана, Түркістан облысының білім басқармасының «Облыстық дарынды балаларды анықтау және қолдау орталығы» КММ ұйымдастыруымен 7-11 сынып оқушылар арасында өткен республикалық Мұқағали Мақатаев оқуларының «Жыр эстафетасы» номинациясының облыстың кезеңінің ІІ дәрежелі жүлдегері атанды.

Айдананың болашағы жарқын болатынына сенемін. Күллі әлемнің ғұламасы атанған Абай атамыздың бүкіл рухани қазынасын санасына сіңірген ұрпақтан күтер үмітім зор!

